เคาะ 14 หุ้นเด็ด ปัจจัยตปท.หนุน SET ฟื้นตัว
ดัชนีหุ้นไทย (SET) วันนี้มีโอกาสฟื้นตัวด้วยผลบวกจากปัจจัยต่างประเทศ อย่างไรก็ตาม ช่วงเวลาของการปรับฐานของตลาดที่ยังไม่จบลง การปรับตัวขึ้นของดัชนีจะอยู่ในลักษณะที่มีกรอบจำกัด
2 ธ.ค. 2560

ข่าวหุ้นธุรกิจออนไลน์ รายงาน เช้านี้ ณ เวลา 9.35 น. ค่าเงินบาทอยู่ที่ 32.69 บาทต่อเหรียญ ขณะที่ตลาดหุ้นเอเชียปรับตัวเพิ่มขึ้น โดยได้แรงหนุนจากดัชนีดาวโจนส์ตลาดหุ้นนิวยอร์กที่ปิดพุ่งขึ้นเหนือระดับ 24,000 จุดเป็นครั้งแรกเมื่อคืนนี้ หลังจากนายจอห์น แมคเคน วุฒิสมาชิกสังกัดพรรครีพับลิกัน ประกาศสนับสนุนร่างกฎหมายปฏิรูปภาษีในการลงมติในวุฒิสภาวันนี้ ส่งผลให้ร่างกฎหมายดังกล่าวมีโอกาสมากขึ้นที่จะได้รับการอนุมัติจากวุฒิสภา
นักวิเคราะห์มองดัชนีหุ้นไทย (SET) วันนี้มีโอกาสฟื้นตัวด้วยผลบวกจากปัจจัยต่างประเทศ อย่างไรก็ตาม ช่วงเวลาของการปรับฐานของตลาดที่ยังไม่จบลง การปรับตัวขึ้นของดัชนีจะอยู่ในลักษณะที่มีกรอบจำกัด หุ้นเด่นเลือก BBL, KBANK, SCB, KTB, TMB, TOP, IVL, HANA, BEAUTY, CBG, RCL, THE, AOT และ AAV
นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยถึงตลาดหุ้นไทยเช้านี้ (1 ธ.ค.) มีโอกาสที่จะฟื้นตัวขึ้นได้หลังจากที่เมื่อวานนี้บ้านเราได้ปรับตัวลงแรง จากความคาดหวังเม็ดเงินจากกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) จะเข้ามาช่วยหนุนหลังจากที่ดัชนีฯปรับตัวลงมาอยู่ในระดับที่ต่ำกว่า 1,700 จุด ขณะที่เศรษฐกิจไทยก็ออกมาดี ไม่ว่าจะเป็นการส่งออก, การท่องเที่ยว เป็นต้น ซึ่งในไตรมาส 4/60 ก็มีมาตรการ”ช็อปช่วยชาติ”เข้ามาช่วยหนุนการเติบโตเศรษฐกิจไทยได้อีก ทำให้คาดว่าวันนี้ตลาดฯน่าจะมีแรงซื้อหุ้นในกลุ่มค้าปลีกเข้ามาช่วยหนุนด้วย
ด้านตลาดหุ้นในภูมิภาคเอเชียเช้านี้ส่วนใหญ่ติดลบเล็กน้อย คาดว่าจะเป็นเพราะแรงกดดันจากที่วุฒิสภาสหรัฐฯได้เลื่อนการโหวตเสียงร่างกฏหมายปฏิรูปภาษีไปเป็นเช้าวันศุกร์ (ตามเวลาสหรัฐฯ) แต่ทั้งนี้ ตลาดฯก็ยังมีข่าวดีจากผลการประชุมกลุ่มประเทศผู้ส่งออกน้ำมัน (OPEC) ที่ได้ขยายระยะเวลาการลดกำลังการผลิตน้ำมันออกไปถึงสิ้นปีหน้า ซึ่งถือว่าดีสุดที่ตลาดคาดไว้ ทำให้น่าจะมาช่วยหนุนราคาน้ำมันให้ทรงตัวสูงได้อยู่ พร้อมให้กรอบการแกว่งไว้ที่ 1,694-1,704 จุด
บล.เคทีบี (ประเทศไทย) ระบุในบทวิเคราะห์ (1 ธ.ค.) ว่า ด้วยผลบวกจากปัจจัยต่างประเทศ จึงมองว่าตลาดหุ้นไทยในวันนี้จะมีโอกาสปรับตัวขึ้นได้ อย่างไรก็ตาม ช่วงเวลาของการปรับฐานของตลาดที่ยังไม่จบลง การปรับตัวขึ้นของดัชนีจะอยู่ในลักษณะที่มีกรอบจำกัด กลยุทธ์ลงทุนในวันนี้ แนะนำให้เข้าซื้อหุ้นในกลุ่มที่ได้รับผลบวกจากปัจจัยต่างประเทศและราคาน้ำมันดิบ อาทิ กลุ่มผู้ผลิตน้ำมันและหุ้นกลุ่มส่งออก และยังแนะนำให้ลงทุนช่วงสั้นไว้ก่อน จนกว่าตลาดจะผ่านช่วงของการปรับฐานไปแล้ว คือหลุดจากกรอบ 1680-1730 จุด
หุ้นแนะนำเชิงกลยุทธ์ประจำวัน: สำหรับหุ้นที่คาดว่าอาจได้รับความสนใจจากนักลงทุนในวันนี้ อาทิ TOP, IVL, HANA, KBANK, BEAUTY หุ้นแนะนำทางเทคนิค: CBG, RCL, THE
บล.แอพเพิล เวลธ์ ระบุในบทวิเคราะห์ (1 ธ.ค.) ว่า ดัชนี SET มีแนวรับ 1,690 จุด แนวต้าน 1,720 จุด กรณีผ่านแนวต้านดังกล่าวได้พร้อมปริมาณการซื้อขาย 6 – 7 หมื่น ลบ. ดัชนีจะมีแนวโน้มปรับตัวขึ้นต่อไปที่ระดับ 1,750 จุดได้ แนะนำซื้อกลุ่มธนาคาร BBL, KBANK, SCB, KTB, TMB และกลุ่มท่องเที่ยว AOT, AAV